Shikishima (θωρηκτό)

Το ***Shikishima***, του οποίου το όνομα είναι ποιητική αναφορά για την ίδια την Ιαπωνία, ήταν το πρωτοπόρο πλοίο της ομώνυμης κλάσης δύο προ-ντρέντνωτ θωρηκτών που ναυπηγήθηκαν για το Ιαπωνικό Αυτοκρατορικό Ναυτικό από βρετανικά ναυπηγεία στα τέλη της δεκαετίας του 1890. Στον Ρωσοϊαπωνικό Πόλεμο του 1904–1905 έλαβε μέρος στη μάχη του Πορτ Άρθουρ, τη ναυμαχία της Κίτρινης Θάλασσας και της Τσουσίμα. Υπέστη ελαφρές ζημιές στην τελευταία ενώ τόσο σε αυτήν όσο και στην προηγούμενη ναυμαχία εξερράγη πρόωρα οβίδα αχρηστεύοντας ένα από τα κύρια πυροβόλα του. Στα χρόνια του Α΄ Παγκοσμίου Πολέμου το *Shikishima* παρέμεινε σε ιαπωνικά νερά. Το 1921 του ανατέθηκαν καθήκοντα παράκτιας άμυνας και αξιοποιήθηκε ως εκπαιδευτικό πλοίο για το υπόλοιπο της πορείας του. Παροπλίστηκε και μετατράπηκε σε πλωτή αποθήκη το 1923 και τελικά διαλύθηκε για σκραπ το 1948.

## Περιγραφή

Το *Shikishima* και το αδελφό του *[[Hatsuse (θωρηκτό)|Hatsuse]]* σχεδιάστηκαν στην Αγγλία ως βελτιωμένες εκδοχές των θωρηκτών της κλάσης *[[Θωρηκτό κλάσης Majestic|Majestic]]* του Βασιλικού Ναυτικού. Εκείνη την εποχή η Ιαπωνία δεν διέθετε ακόμη τις αναγκαίες τεχνολογικές και παραγωγικές δυνατότητες ώστε να μπορεί να ναυπηγήσει θωρηκτά εγχώρια και κατά συνέπεια αυτά έπρεπε να παραγγελθούν από τρίτες χώρες. Το *Shikishima* είχε ολικό μήκος 133,5&nbsp;m και πλάτος 23&nbsp;m. Είχε βύθισμα 8,3&nbsp;m πλήρως έμφορτο, εκτόπισμα 15.090&nbsp;t (14.850&nbsp;LT) με τον συνήθη φόρτο και πλήρωμα αποτελούμενο από 741 αξιωματικούς, υπαξιωματικούς και ναύτες. Προωθούνταν από δύο ατμομηχανές τύπου Humphrys Tennant οι οποίες τροφοδοτούταν από 25 λέβητες τύπου Belleville. Μπορούσαν να αποδώσουν έως και 14.500&nbsp;ihp και το πλοίο μπορούσε θεωρητικά να φθάσει τους 18&nbsp;kn. Ωστόσο, κατά τη διάρκεια των δοκιμών του ξεπέρασε την προβλεπόμενη μέγιστη ταχύτητα πλεύσης φθάνοντας τους 19&nbsp;kn με το προωστικό σύστημα να αποδίδει 14.667&nbsp;ihp. Είχε εμβέλεια  με ταχύτητα πλεύσης 10&nbsp;kn.

Ο κύριος οπλισμός αποτελούνταν από τέσσερα πυροβόλα των 305&nbsp;mm (12&nbsp;ιντσών) σε δύο πύργους, έναν στην πλώρη και έναν στην πρύμνη και ο δευτερεύων από δεκατέσσερα ταχυβόλα πυροβόλα των 152 mm (6 ιντσών) στα πλευρά και την   υπερκατασκευή. Επίσης υπήρχαν όπλα μικρότερου διαμετρήματος τα οποία παρείχαν προστασία έναντι των τορπιλοβόλων, συγκεκριμένα 20 QF 12, έξι QF-3 των 47 mm και έξι Hotchkiss επίσης των 47 mm. Πέραν αυτών, το θωρηκτό διέθετε και τέσσερις υποβρύχιους τορπιλοσωλήνες των 450&nbsp;mm. Η θωράκιση στη γραμμή της ισάλου είχε πάχος από 102 ως 229&nbsp;mm. Η θωράκιση των πυργίσκων των πυροβόλων είχε μέγιστο πάχος 254&nbsp;mm και του καταστρώματος μεταξύ 64 και 102&nbsp;mm.

## Επιχειρησιακή ιστορία
Το *Shikishima* ήταν ένα από τα τέσσερα θωρηκτά που παραγγέλθηκαν από ναυπηγεία του εξωτερικού ως μέρος του δεκαετούς Προγράμματος Ναυτικής Επέκτασης που χρηματοδοτήθηκε από την πολεμική αποζημίωση που κατέβαλε η Κίνα μετά την ήττα της στον Α΄ Σινοϊαπωνικό Πόλεμο του 1894–1895. Η ναυπήγησή του άρχισε στις 29 Μαρτίου 1897 στις εγκαταστάσεις της Thames Iron Works στο Λονδίνο. Καθελκύστηκε την 1η Νοεμβρίου 1898 και ολοκληρώθηκε στις 26 Ιανουαρίου 1900. Έπειτα από την άφιξή του στην Ιαπωνία, υπέστη ελαφρές ζημιές όταν προσάραξε στα ανοικτά της Γιοκοχάμα εν μέσω του τυφώνα του Σεπτεμβρίου του 1902.

### Ρωσοϊαπωνικός Πόλεμος

Όταν ξέσπασε ο Ρωσοϊαπωνικός Πόλεμος, το *Shikishima* εντάχθηκε στην 1η Μοίρα του 1ου Στόλου. Συμμετείχε στη Μάχη του Πορτ Άρθουρ στις 9 Φεβρουαρίου 1904, όταν ο αντιναύαρχος Τόγκο Χεϊχάτσιρο ηγήθηκε του 1ου Στόλου σε επίθεση εναντίον των ρωσικών πλοίων της Μοίρας του Ειρηνικού τα οποία ήταν αγκυροβολημένα έξω από το Πορτ Άρθουρ. Ο Τόγκο ανέμενε ότι η αιφνιδιαστική νυχτερινή επίθεση των αντιτορπιλικών του θα είχε πολύ μεγαλύτερη επιτυχία από ό,τι τελικά συνέβη και περίμενε να τους βρει αποδιοργανωμένους και αποδυναμωμένους, όμως οι Ρώσοι είχαν ανακτήσει τη συνοχή τους και ήταν προετοιμασμένοι. Το καταδρομικό *[[Μπογιάριν (καταδρομικό, 1901)|Μπογιάριν]]* που περιπολούσε στα ανοικτά των ακτών εντόπισε τα ιαπωνικά πλοία και ειδοποίησε τις ρωσικές άμυνες. Ο Τόγκο επέλεξε να επιτεθεί στις ρωσικές παράκτιες άμυνες με τα κύρια πυροβόλα των πλοίων του και να εμπλέκει τα ρωσικά πλοία χρησιμοποιώντας τα δευτερεύοντα πυροβόλα του. Ο διαχωρισμός αυτός αποδείχθηκε αναποτελεσματικός, καθώς τα ιαπωνικά πυροβόλα των οκτώ και των έξι ιντσών προκάλεσαν ελάχιστες ζημιές στα ρωσικά πλοία τα οποία από την πλευρά τους συγκέντρωσαν όλη την ισχύ πυρός τους πετυχαίνοντας κάποια αποτελέσματα. Παρόλο που μεγάλος αριθμός πλοίων και από τις δύο πλευρές επλήγη, οι ρωσικές απώλειες ανήλθαν σε 17 άνδρες μονάχα, ενώ οι Ιάπωνες είχαν 60 νεκρούς και τραυματίες πριν ο Τόγκο αποσύρει τον στόλο του. Κατά τη διάρκεια της μάχης το *Shikishima* επλήγη από μία οβίδα έξι ιντσών που τραυμάτισε 17 μέλη του πληρώματός του.

Το *Shikishima* συμμετείχε στην εμπλοκή της 13ης Απριλίου, όταν ο Τόγκο κατάφερε να παρασύρει εκτός λιμανιού τμήμα της ρωσικής Μοίρας του Ειρηνικού, συμπεριλαμβανομένης της ναυαρχίδας του αντιναυάρχου Στεπάν Μακάροφ, του θωρηκτού *[[Πετροπαβλόβσκ (θωρηκτό, 1897)|Πετροπαβλόβσκ]]*. Όταν ο Μακάροφ εντόπισε τα πέντε ιαπωνικά θωρηκτά της 1ης Μοίρας, υποχώρησε πίσω προς το Πορτ Άρθουρ όμως το *Πετροπαβλόφσκ* προσέκρουσε σε νάρκη που είχαν ποντίσει οι Ιάπωνες την προηγούμενη νύχτα. Το ρωσικό θωρηκτό βυθίστηκε σε λιγότερο από δύο λεπτά διότι εξερράγη μία από τις αποθήκες πυρομαχικών του· ο ίδιος ο Μακάροφ ήταν ένας από τους 677 νεκρούς. Ενθαρρυμένος από αυτή την επιτυχία, ο Τόγκο επανέλαβε αποστολές μακρινών βομβαρδισμών, γεγονός που οδήγησε τους Ρώσους να ποντίσουν περισσότερα ναρκοπέδια.

Στις 14 Μαΐου, ο υποναύαρχος Τοκιόκι Νασίμπα απέπλευσε με τα θωρηκτά *Hatsuse* *Shikishima* και *[[Yashima (θωρηκτό)|Yashima]]* καθώς και τα καταδρομικά *[[Kasagi (καταδρομικό)|Kasagi]]* και *[[Tatsuta (καταδρομικό, 1894)|Tatsuta]]* με σκοπό να ενισχύσει τη ναυτική δύναμη αποκλεισμού του Πορτ Άρθουρ. Το επόμενο πρωί η μοίρα συνάντησε ναρκοπέδιο που είχε ποντίσει η ναρκοθέτιδα *Αμούρ*. Στις  στις 10:50 το *Hatsuse* προσέκρουσε σε νάρκη που κατέστρεψε το σύστημα πηδαλιούχησής του και το *Yashima* προσέκρουσε σε άλλη καθώς προσπαθούσε να το βοηθήσει. Στις 12:33, το *Hatsuse* παρασύρθηκε σε ακόμα μία νάρκη, η οποία εξερράγη ανατινάζοντας μία από τις αποθήκες πυρομαχικών του, σκοτώνοντας 496 μέλη του πληρώματος και βυθίζοντας το. Επίσης ήταν αδύνατον να ελεγχθεί η εισροή υδάτων στο *Yashima* με συνέπεια να βυθιστεί και αυτό, περίπου οκτώ ώρες αργότερα, αφού το πλήρωμά του το είχε πλέον εγκαταλείψει.

Το *Shikishima* δεν επλήγη στη ναυμαχία της Κίτρινης Θάλασσας, που έλαβε χώρα τον Αύγουστο, αλλά μια οβίδα πυροβόλου των 12 ιντσών εξερράγη πρόωρα αχρηστεύοντάς το. Στη ναυμαχία της Τσουσίμα τον Μάιο του 1905, το θωρηκτό ήταν δεύτερο στη γραμμή μάχης της 1ης Μοίρας, ακολουθώντας τη ναυαρχίδα του Τόγκο, το θωρηκτό *[[Mikasa (θωρηκτό)|Mikasa]]*, γενόμενο έτσι ένας από τους κύριους στόχους των ρωσικών πυρών. Το *Shikishima* επλήγη εννέα φορές κατά τη διάρκεια της ναυμαχία· το σοβαρότερο πλήγμα διαπέρασε το σημείο κάτω από ένα πυροβόλο των έξι ιντσών, σκοτώνοντας ή τραυματίζοντας ολόκληρο το πλήρωμα του πυροβόλου. Επίσης, μια άλλη οβίδα των 12 ιντσών εξερράγη πρόωρα σε ένα από τα εμπρόσθια πυροβόλα του, καταστρέφοντάς το ολοσχερώς. Από την πλευρά τους, τα *Mikasa* και *Shikishima* συγκέντρωσαν τα πυρά τους ενάντια στο θωρηκτό *[[Οσλιάμπια (θωρηκτό)|Οσλιάμπια]]* το οποίο τελικά βυθίστηκε όταν δύο οβίδες μεγάλου διαμετρήματος προκάλεσαν μεγάλα ρήγματα στην πλώρη του, στη γραμμή της ισάλου. Ήταν το πρώτο σύγχρονο θωρηκτό που βυθίστηκε αποκλειστικά από πυρά πυροβολικού. Το *Shikishima* έβαλε συνολικά 74 οβίδες των 12 ιντσών, 1.395 οβίδες των 6 ιντσών και 1.272 οβίδες των 12 λιβρών κατά τη διάρκεια της μάχης. Επίσης εκτόξευσε μία τορπίλη εναντίον του σοβαρά χτυπημένου οπλισμένου εμπορικού πλοίου *Ουράλ* η οποία και το αποτελείωσε.

### Ύστερη πορεία
Στα 1914–1915 το *Shikishima* είχε ως βάση του την περιοχή του Σασέμπο και στη συνέχεια εντάχθηκε, διαδοχικά, στη 2η και την 5η Μοίρα για το υπόλοιπο του Α΄ Παγκοσμίου Πολέμου. Έπειτα από την υπογραφή της Ναυτικής Συνθήκης της Ουάσιγκτον, επαναταξινομήθηκε ως πλοίο παράκτιας άμυνας και χρησιμοποιήθηκε για την εκπαίδευση πληρωμάτων υποβρυχίων έως ότου επαναταξινομήθηκε ως μεταγωγικό την 1η Απριλίου 1923. Παράλληλα συνεχίστηκε η χρήση του ως εκπαιδευτικό. Εν τέλει διαλύθηκε για σκραπ τον Ιανουάριο του 1948, μετά το τέλος του Β΄ Παγκοσμίου Πολέμου.

## Παραπομπές


## Βιβλιογραφία
* 
* 
* 
* 
* 
* 
* 
* 
*
* 
* 
* 

## Εξωτερικοί σύνδεσμοι
* 

Κατηγορία:Θωρηκτά κλάσης Shikishima